තිස් වසරක් පැවැති යුද්ධය නිමා කොට දැන් සිදුවන සංවර්ධනය හා ජනතාවට ඇති වාසි පිළිබඳ කථා නොකර මානව හිමිකම් කඩවන බවට ලෝකයට බොරු ප්‍රචාර ගෙන යන රාජ්‍ය නොවන සංවිධාන එයින් ඉවත් වී සණස වැනි ජනතා සේවයට කැප වන්නේ නම් එය ඉතා හොඳ දෙයක් යැයි ජනාධිපති මහින්ද රාජපක්ෂ මහතා පැවැසීය.සියලු ජාතීන්, සියලු ආගමිකයන් සහජීවනයෙන් ජීවත් වන රටේ මානව හිමිකම් කඩවන බවට බොරු ප්‍රචාර ගෙන යාම සම්බන්ධව තමා මවිතයට පත් වන බවත් ජනාධිපතිවරයා ප්‍රකාශ කළේය.වීදුරු ගෙවල්වල සිට අපට ගල් ගසන දෙමළ ඩයස්පෝරාවට අප මතක් වී ඇත්තේ වසර තිහක යුද්ධය නිමා කළ පසුව බව පෙන්වා දුන් ජනාධිපතිවරයා තිස් වසරක යුද්ධයක් නිමා වී ජනතාව සහජීවනයෙන් යුක්තව ජීවත් වන ආකාරය ඒ අයට පෙනේනේ නැති බව පැවැසීය.තිස් වසරක ත්‍රස්තවාදය නිමා කිරීමත් සමඟ අද උතුරේ මෙන්ම දකුණෙත් නිදහසේ ඇවිද යන්නට අවස්ථාව උදා වී ඇති බව පැවසූ ජනාධිපතිවරයා සිංහල, දෙමළ, මුස්ලිම් සියලු ජාතීන් අද සහජීවනයෙන් ජීවත් වන බව ප්‍රකාශ කළේය.ජනාධිපති මහින්ද රාජපක්ෂ මහතා මෙසේ ප්‍රකාශ කළේ කෑගල්ල, සණස සරසවිය විවෘත කිරීමේ අවස්ථාවට ඊයේ (26) එක්වෙමිනි.ජාත්‍යන්තර මට්ටමේ උපාධි පිරිනමන සණස සරසවිය විවෘත කිරීම, කෑගල්ල ජනතාවට ඉඩම් ඔප්පු පිරිනැමීම, කෑගලු බාලිකා විද්‍යාලයීය ගෘහස්ථ ක්‍රීඩාගාරය විවෘත කිරීම, කෑගල්ල විකල්ප මාර්ගය හා නිදහස් මාවත විවෘත කිරීම, හිටපු ජ්‍යෙෂ්ඨ දේශපාලනඥයකු වන පී. බී. ජී. කලුගල්ල මහතාගේ පිළිරුව නිරාවරණය කිරීම, කෑගල්ල ශාන්ත ජෝෂප් බාලිකාවේ පිහිනුම් තටාකය සිසු අයිතියට පත් කිරීම, ගලිගමුව ජාතික පාසලේ මහින්දෝදය විද්‍යාගාරය විවෘත කිරීම සහ අඹන්පිටිය පිහිටි නවීකරණය කළ කැප්ටන් ඩෝසන් බංගලාව විවෘත කිරීම යන උත්සව අවස්ථාවන් ජනාධිපතිතුමාගේ ප්‍රධානත්වයෙන් ඊයේ පැවැත්විණ.දැයට කිරුළ 2014 සහ හැට හය වැනි ජාතික නිදහස් දිනය නිමිත්තෙන් කෑගල්ල දිස්ත්‍රික්කයේ සංවර්ධන ව්‍යාපෘති රැසක් ජනතා අයිතියට පත් කිරීමට සපැමිණි ජනාධිපතිතුමා පිළිගැනීම සඳහා දිස්ත්‍රික්කය පුරා ජාතික ධජ සහ සුබ පැතුම් බැනර්, පෝස්ටර් සහ තොරණ රැසක් ප්‍රදර්ශනය කර තිබුණි.